Diari Oficial de la Generalitat Valenciana


Sumari del DOGV 5536, del 18-06-2007 (2007/7902)

ORDRE de 11 de juny de 2007, de la Conselleria de Benestar Social, per la qual es convoquen beques per a la realització de pràctiques de perfeccionament formatiu en les distintes unitats administratives d'esta Conselleria.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5536

Data del DOGV
:   18-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7902


Data del document
:   11-06-2007

Organisme emissor


Tipus de document
:   Ordre

Correcció d'errades

Anàlisi jurídica

 Descriptors 

:   * professió jurídica
    * suport econòmic
    * ciència econòmica
    * ajuda pública
    * treballador social
    * assignació per estudis

ORDRE de 11 de juny de 2007, de la Conselleria de Benestar Social, per la qual es convoquen beques per a la realització de pràctiques de perfeccionament formatiu en les distintes unitats administratives d'esta Conselleria. [2007/7902]
La conselleria de Benestar Social convoca la concessió de 18 beques per a la realització de pràctiques formatives, a fi de facilitar la formació complementària, l'adquisició de noves aptituds i el perfeccionament curricular de jóvens amb titulació universitària, en l'àmbit de l'administració Pública Valenciana.
D'altra banda, i amb l'objecte d'ampliar la protecció social, es reserva un quota per a persones amb discapacitats físiques i sensorials.
L'anterior actuació es troba inclosa en els objectius i les activitats del programa 311.10 Direcció i Servicis Generals, amb suficient consignació pressupostària en els Pressupostos de la Generalitat per a l'exercici de 2007.
En virtut de les facultats que em conferix el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la conselleria de Benestar Social, l'article 28 e) de la Llei 5/1983, de 30 de desembre, del Consell i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
ORDENE
Article 1
Convocar concurs públic per a la concessió d'un màxim de 18 beques per a la realització de pràctiques de perfeccionament formatiu en les diferents unitats administratives de la conselleria de Benestar Social i aprovar les bases que regulen esta convocatòria i que figuren en l'annex I, així com el model de sol·licitud i de declaració responsable del compliment de les bases que s'inserixen com a annexos II i III, respectivament.
Article 2
Les beques tindran un import brut màxim global de cinquanta mil huit-cents huitanta euros (50.880 €), que s'imputaran a càrrec de l'aplicació pressupostària 58.06.50.6146.864.14.0, línia de subvenció T 1819, del pressupost de la Generalitat per a l'any 2007.
Article 3
Escaurà a la subsecretària de la conselleria de Benestar Social la resolució de la convocatòria, així com la facultat d'adoptar les resolucions necessàries per al desplegament i execució d'esta, complint el que disposa l'article 5.1 h) del Decret 108/1992, de 6 de juliol, del Govern Valencià, pel qual es regula la concessió de beques i en la resolució del conseller de Benestar Social de 30 de gener de 2001, sobre delegació de l'exercici de competències en determinats òrgans de la conselleria.
DISPOSICIÓ FINAL
La present Ordre entrarà en vigor l'endemà de la seua publicació en el Diari Oficial de la Comunitat Valenciana..
Contra la present Ordre podrà interposar-se recurs potestatiu de reposició davant de la consellera de Benestar Social, en el termini un mes des de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; o directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la seua publicació, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 11 de juny de 2007
La consellera de Benestar Social
ALICIA DE MIGUEL GARCÍA
ANNEX I
Bases de la convocatòria per a la concessió d'un màxim de 18 beques per a la realització de pràctiques de formació en les distintes unitats administratives de la conselleria de Benestar Social.
Primera. Objecte
La present convocatòria té com a objecte la concessió, d'acord amb els principis de publicitat i concurrència competitiva, d'un màxim de 18 beques per a facilitar la formació complementària, l'adquisició de noves aptituds i l'especialització i el perfeccionament curricular de jóvens universitaris, en l'àmbit de l'administració Pública de la Generalitat Valenciana.
Segona. Classe de beques, nombre i titulació exigida
Els aspirants hauran d'estar en possessió de la titulació que a continuació s'expressa, segons la classe de beques que sol·liciten:
- Classe A: llicenciats en Dret o en Economia. Nombre de beques: 5
- Classe B: diplomats en Treball Social o en Acció Social. Nombre de beques: 13
A fi d'ampliar la protecció social, almenys dos de les beques de les convocades s'han previst perquè siguen proveïdei per persones amb discapacitat física o sensorial. Per a això caldrà tindre acreditada la dita qualificació de minusvalidesa en un grau igual o superior al 33%.
La Subsecretaria de la conselleria de Benestar Social, en supòsits concrets i tenint en compte les disponibilitats dels recursos humans existents, podrà resoldre l'ampliació del nombre de beques d'una o d'altra classe, amb la corresponent reducció del nombre de beques de l'altra classe, sempre que no es dispose de candidats en la borsa de reserva.
Tercera. Dotació, duració i pagament de les beques
Les beques de la classe a estan dotades cada una amb mil euros (1.000,00 €) bruts mensuals. Les beques de classe B estan dotades cada una amb nou-cents vint euros (920,00 €) bruts mensuals. D'esta quantitat es practicaran les retencions legals oportunes, sent l'import brut total de les 18 beques de cinquanta mil huit-cents huitanta euros (50.880 €), que es pagaran a càrrec de l'aplicació pressupostària 39.97.07.6460.007.41.7, línia de subvenció T 1819, del pressupost de la Generalitat per a l'any 2007.
L'import de la beca s'abonarà mensualment, amb certificació prèvia del cap del servici on el becari faça la pràctica.
El període de gaudi de les beques començarà el dia indicat en la resolució de la present convocatòria, la qual serà publicada en el Diari Oficial de la Comunitat Valenciana, i finalitzarà el 31 de desembre de 2007. Este període no començarà, en cap cas, abans de l'1 d'octubre de 2007.
No obstant això, el dit període podrà prorrogar-se a l'exercici 2008 i fins un màxim de 12 mesos inclòs el període de pròrroga, sempre que hi haja consignació pressupostària adequada i suficient en el pressupost de la Generalitat per al 2008.
Quarta. Requisits dels sol·licitants
Podran optar a l'obtenció d'una beca els qui reunisquen els requisits següents:
a) Ser espanyol o nacional d'un estat membre de la Unió Europea o nacional d'aquells estats on, en virtut de tractats internacionals celebrats per la Unió Europea i ratificats per Espanya, s'hi aplique la lliure circulació de persones.
b) Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
c) Residir en la Comunitat Valenciana.
d) No patir malaltia o estar afectat per limitació física o psíquica que siga incompatible amb l'exercici de la beca.
e) Estar en possessió de la titulació universitària expressada en la base segona, segons la classe de beca que se sol·licite.
f) No tindre concedida qualsevol altra beca o ajuda que poguera concedir-se per la mateixa o semblant activitat.
g) Estar al corrent en les obligacions fiscals i amb la Seguretat Social i complir les bases de la convocatòria i la resta de normes que hi siguen d'aplicació, particularment amb les obligacions de reintegrament de les subvencions per deutes amb l'administració.
El compliment dels requisits s'entendrà referit a la data de finalització del termini de presentació de sol·licituds.
Quinta. Formalització i termini de presentació de sol·licituds
Les persones aspirants a la beca presentaran en el termini de 15 dies hàbils, comptadors des de l'endemà de la publicació de la present Ordre en el Diari Oficial de la Comunitat Valenciana, una sol·licitud, segons el model que es detalla en l'annex II.
Els candidats hauran de presentar la dita sol·licitud en el Registre General de la conselleria (passeig Albereda, 16, de València (46674) o en les direccions territorials de la conselleria de Benestar Social d'Alacant, Castelló i València (síties en el c/ del Teatre, 37 (03005), av. Germans Bou, 81 (12931) i av. Baró de Càrcer, 36 (46365), respectivament) o en qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i adjuntar la documentació següent:
1. Fotocòpia compulsada del seu document nacional d'identitat (DNI) o document d'identificació d'estrangeria (NIE).
2. En el cas de no tindre la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats on, en virtut de tractats internacionals celebrats per la Unió Europea i ratificats per Espanya, s'hi aplique la lliure circulació de persones.
3. Documentació que acredite que l'aspirant residix en la Comunitat Valenciana.
4. Documentació que acredite que l'aspirant no patix malaltia que impedisca l'exercici de la beca.
5. Documentació que acredite que l'aspirant té cobertura sanitària.
6. En cas de discapacitat, certificació de la qualificació de minusvalidesa en un grau igual o superior al 33%.
7. Declaració responsable (el model de la qual figura com a annex III) d'estar al corrent en les obligacions fiscals i amb la Seguretat Social, no ser beneficiari de cap altra beca que poguera concedir-se per la mateixa activitat, no mantindre relació laboral que supose concurrència amb l'objecte i dedicació dels presents i complir les bases de la convocatòria i la resta de normes que hi siguen d'aplicació.
8. Declaració responsable de no estar incurs en cap prohibició per a obtindre la condició de beneficiari d'estes beques, assenyalades en l'art.13 de la Llei 38/2003, de 17 de novembre, General de Subvencions (BOE núm. 276, de 18/11/03) i del cumpliment d'obligacions de reintegrament de subvencions que, si s'escau, se li hagueren exigit.
9. Currículum, en què es farà constar les dades personals, data i lloc de naixement, domicili a l'efecte de notificacions, telèfons, correu electrònic, així com les dades acadèmiques i professionals.
Els sol·licitants acreditaran les titulacions, cursos i mèrits que s'hagen al·legat en el currículum i que tinguen relació amb el barem que s'especifica en la base sexta de la present convocatòria, per mitjà de:
a) Fotocòpia compulsada del títol o expedient acadèmic ?o del depòsit de les taxes per a l'expedició del títol, si és el cas- i certificat oficial de qualificacions ?o fotocòpia compulsada- amb expressió aclaridora i suficient de la nota mitjana.
b) Certificats o acreditacions dels mèrits i cursos al·legats en el currículum i que tinguen relació amb el barem que s'especifica en la base sexta.
c) Entrevista, sobre el currículum aportat, expectatives de formació i aptituds personals per a exercir la beca.
Tots els mèrits que s'al·leguen en el currículum hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds. No es tindrà en compte cap mèrit al·legat i que no estiga justificat documentalment.
El compliment dels mèrits s'entendrà referit a la data de finalització del termini de presentació de sol·licituds.
Serà causa d'exclusió l'incompliment dels requisits assenyalats en la base quarta.
Si la sol·licitud no reunix totes les dades exigides o falta documentació acreditativa, es requerirà l'interessat perquè, en un termini de deu dies hàbils, esmene la falta o adjunte els documents preceptius, amb indicació que, si així no ho fera, se li tindrà per desistit en la seua petició, amb resolució prèvia, d'acord amb l'article 71 de la Llei 30/ 1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/ 1999.
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.
Sexta. Mèrits i valoració
La selecció dels becaris serà donada per la puntuació obtinguda per l'aplicació del següent barem de 20 punts de puntuació màxima:
1. Expedient acadèmic. Es valorarà amb relació a la qualificació mitjana de l'expedient ?segons la certificació acadèmica- fins a 10 punts, de la manera següent:
- Aprovat: 4 punts
- Notable: 8 punts
- Excel·lent: 10 punts
2. Coneixements de valencià: fins 1 punt, d'acord amb el barem següent:
- Nivell oral: 0,15 punts
- Nivell elemental: 0,30 punts
- Nivell mitjà: 0,75 punts
- Nivell superior: 1,00 punt
Només es valoraran els certificats homologats per la Junta Qualificadora de Coneixements de Valencià, puntuant-se exclusivament el nivell més alt obtingut.
3. Coneixements d'idiomes comunitaris: fins a 3 punts.
Per a cada idioma comunitari, només es valoraran els títols expedits per l'Escola Oficial d'Idiomes, i es puntuarà a raó d'1 punt pel cicle superior, 0,60 punts pel cicle elemental i 0,2 punts per curs complet.
4. Entrevista: fins a 6 punts
Sèptima. Selecció dels concursants
Per a l'examen de les sol·licituds de beques, es constituirà una Comissió Avaluadora que estarà formada per les següents persones de la conselleria de Benestar Social: exercirà el càrrec de presidenta el cap de l'Àrea de Planificació o persona en qui delegue, i en formaran part com a vocals: el cap de l'Àrea de Coordinació, el cap de l'Àrea d'Inspecció, el cap del Servici de Gestió Administrativa i un tècnic d'eixe servici, el cap del Servici de Qualitat, el cap del Servici de Coordinació Administrativa, un tècnic del Gabinet Tècnic, i un tècnic de la Subsecretaria que actuarà com a secretari.
Els membres de la Comissió Avaluadora podran ser assessorats, en tot cas, pel personal tècnic o professional que es considere necessari, que podrà assistir-hi amb veu però sense vot.
A efectes organitzatius i a fi d'agilitzar el procés de selecció en cas necessari, la Comissió podrà dividir-se en subcomissions i incrementar el nombre dels seus membres, així com delegar la seua presència en les reunions que es tinguen. Les subcomissions es configuraran bé amb caràcter territorial o bé per agrupació d'expedients, amb un quòrum mínim de tres membres i el seu el règim de funcionament serà el mateix que regisca el de la Comissió i que establirà en la seua sessió de constitució. Les actuacions de les subcomissions seran incorporades per la Comissió a l'acta definitiva.
La Comissió Avaluadora distribuirà el nombre total de beques convocades per la conselleria de Benestar Social entre les tres províncies, atenent-hi a criteris objectius i d'equitat en funció de la població per província, així com al nombre total de sol·licituds presentades.
La Comissió, dins de les normes de funcionament de la present convocatòria, interpretarà i evacuarà les qüestions que se susciten amb vista al compliment del procés de selecció de les beques.
La dita Comissió adaptarà el seu funcionament al que establix la present convocatòria i, de manera subsidiària, a la Llei de Règim Jurídic de les Administracions Públiques i del Procediment Administratiu Comú.
Octava. Procediment de selecció
A la vista dels documents efectivament acreditats, la Comissió Avaluadora valorarà els mèrits que d'aquells es deduïsquen, d'acord amb els criteris i barems establits en les bases sexta i sèptima.
La Comissió Avaluadora podrà donar preferència als aspirants que no hagen disfrutat anteriorment d'este tipus de beques de la conselleria de Benestar Social.
Finalitzat el procés de valoració, s'elaborarà una llista provisional ordenada segons la puntuació obtinguda, que s'exposarà en el tauler d'anuncis de la conselleria i de les seues direccions territorials durant 10 dies per a la fase d'al·legacions.
Vist el nombre d'aspirants de la llista provisional, el nombre de beques oferides i la necessitat de comptar amb una borsa de reserva, la Comissió Avaluadora fixarà la puntuació corresponent a la valoració de mèrits prèvia a l'entrevista, per davall de la qual els aspirants no seran convocats a esta i quedaran exclosos del procés de selecció.
Els supòsits d'empat es resoldran a favor de l'aspirant que presente millor expedient acadèmic, d'acord amb la valoració establida en la base sexta.
Finalitzat el procés de selecció, la Comissió Avaluadora elaborarà una proposta d'adjudicació de les beques, en el termini de dos mesos des de la finalització del termini de presentació de les sol·licituds, que contindrà la relació de beneficiaris i una borsa de reserva, per ordre de puntuació, per al cas de produir-se alguna renúncia o abandó i que així es crega oportú.
Novena. Concessió
La subsecretària de la conselleria de Benestar Social dictarà, en el termini d'un mes a partir de la proposta que li eleve la Comissió Avaluadora, una resolució en què s'adjudiquen les beques i es constituïsca una borsa de reserva per províncies, classe de beca i ordre de puntuació a què es referix la base octava.
La resolució de concessió es publicarà, dins del termini indicat en el paràgraf anterior, en el Diari Oficial de la Comunitat Valenciana, acte que, d'acord amb els articles 58 i 59 de la Llei 30/1992 de Règim Jurídic de l'Administracions Públiques i del Procediment Administratiu Comú, produirà els efectes de notificació als interessats.
Sense perjuí de l'anterior, la resolució s'inserirà en els taulers de la conselleria de Benestar Social i de les direccions territorials de la conselleria.
En el cas d'haver disponible pressupostari suficient, la Subsecretaria de la conselleria podrà disposar l'assignació de noves beques d'acord amb la borsa de reserva prioritzada existent.
La conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
Desena. Drets, obligacions i incidències dels becaris
La condició de becari no implica cap vinculació laboral o administrativa amb la conselleria de Benestar Social i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i dedicació de les presents o que impedisca el compliment de les obligacions com a becari.
A l'efecte de verificar el compliment del que disposa l'apartat anterior, la conselleria de Benestar Social requerirà les persones adjudicatàries de les beques amb anterioritat a la data de concessió d'estes, la següent documentació acreditativa:
1. Estar al corrent en les obligacions fiscals i amb la Seguretat Social per mitjà de la certificació administrativa expedida per l'autoritat competent i complir les bases de la convocatòria i la resta de normes que hi siguen d'aplicació.
2. No ser beneficiari de cap altra beca que poguera concedir-se per a la mateixa o semblant activitat.
3. No ser beneficiari d'ajudes i no mantindre relació laboral que suposen concurrència amb l'objecte i dedicació de les presents.
Seran obligacions dels becaris:
a) Començar el gaudi de la beca el dia que s'assenyale. La no-incorporació del beneficiari de la beca produirà la pèrdua de la condició de becari, excepte justificació suficient i adequada presentada per escrit.
b) Exercir l'activitat, objecte d'esta convocatòria, davall la supervisió del cap del servici en què realitze la pràctica formativa, d'acord amb la distribució que organitze l'òrgan que exercix la tutela, amb un horari màxim de 35 hores setmanals, que es reduiran a 31 entre l'1 de juny i el 30 de setembre. El becari podrà ser eximit pel seu tutor de l'assistència a la unitat on desenvolupe la pràctica un màxim de cinc dies al llarg del període total de gaudi de la beca.
La Subsecretaria de la conselleria assignarà els becaris als distints departaments i servicis administratius. Els caps del servici on exercisca les seues tasques el becari ordenaran les activitats i delimitaran el nombre d'hores presencials d'estos durant el funcionament dels servicis, perquè quede acreditada la seua assistència, tot això segons els criteris dels seus servicis i la formació que tinga el becari.
A més, programaran les activitats que caldrà desplegar en el departament, actuaran com a tutor formatiu i avaluaran la seua activitat en la forma que es considere més convenient, atenent a les seues característiques.
L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que en resultaren exigibles.
Davant de les incidències, renúncies, abandons o incompliments que deixen vacant una beca, podrà cobrir-se esta segons l'ordre establit en la borsa de reserva que resulte del procés de selecció, sempre que la conselleria ho crega oportú i en funció de la disponibilitat de recursos.
Amb un informe previ de la Comissió Avaluadora, la Subsecretaria resoldrà les incidències que es produïsquen durant el període de gaudi de les beques, i podrà deixar-les sense efecte, mitjançant l'audiència a l'interessat i vist l'expedient contradictori, en els supòsits d'incompliment de les obligacions, no fer l'activitat que va motivar la concessió o deixar de reunir els requisits exigits en la present convocatòria.
Onzena. Assegurança d'accident
La conselleria de Benestar Social subscriurà amb una entitat asseguradora una pòlissa d'assegurança combinada d'accident individual, de la qual seran beneficiàries les persones adjudicatàries de la beca.